Klapmuts: Man met ketting aan paal vasgebind | Netwerk24
Deur Candice Bezuidenhout 24 Desember 2017 14:43
Die polisie ondersoek ’n saak van poging tot moord nadat ’n man van Klapmuts buite Stellenbosch Donderdag omstreeks 06:30 ’n veiligheidswag op ’n plaas aangerand het.
Volgens Michelle Heyns se inskrywing op Facebook het die slagoffer, Curtley Pieterse van Groot Drakenstein, naby die Paarl, ’n verklaring uitgereik waarin hy sê die man het hom met kettings aan ’n paal vasgebind en ook daarmee deur die gesig en oor sy lyf geslaan.
Pieterse, wat vir spesiale beskermingsdienste werk, het ’n geskeurde verhemelte, gebreekte neus en ribbes en geskeurde kuitspiere opgedoen.
Curtley Pieterse, ’n veiligheidswag, is Donderdag na bewering deur ’n man op ’n plaas in Klapmuts aangerand. Foto: Facebook
Die man het blykbaar toe vir Pieterse daarvan beskuldig dat hy jok en hom toe aangerand.
Lt. kol. André Traut, polisiewoordvoerder, sê hy kan bevestig dat ’n saak van poging tot moord ondersoek word.
Janno Briers-Louw, besturende direkteur van die plaas waar die voorval plaasgevind het en wat ’n familielid is van die vermeende verdagte, sê hulle is bewus van die bewerings, maar wil graag ’n paar feite regstel.
“Hy (die verdagte), werk nie vir Eenzaamheid nie. Hy woon ook nie op die perseel nie. Hy huur slegs ’n skaapvoerkraal en het sy eie personeel. Dié veiligheidswag werk vir hom, nie vir Eenzaamheid nie,” beklemtoon Briers-Louw.
“Hierdie ding veroorsaak chaos omdat Eenzaamheid se naam genoem word. Ek wou net dit regstel.”
Meer oor: Klapmuts | Stellenbosch | Veiligheidswag | Plaas | Aanranding | Misdaad
Doodskis-2 mag nie appelleer
Boer vas oor aanranding op werker